'กรุงไทย'ให้กู้3พันล.ลงทุนขนส่ง-ระบบน้ำ
ธนาคารกรุงไทยปล่อยกู้ก้อนแรก 3,000 ล้าน โครงการน้ำ-ขนส่ง
9 มิ.ย. 2558

ธนาคารกรุงไทยปล่อยกู้ก้อนแรก 3,000 ล้าน โครงการน้ำ-ขนส่ง
เว็บไซต์ราชกิจจานุเบกษาได้เผยแพร่ประกาศกระทรวงการคลัง เมื่อวันที่ 8 มิ.ย.ที่ผ่านมา โดยมีใจความสำคัญว่า ธนาคารกรุงไทยได้ปล่อยกู้ให้สำนักงานบริหารหนี้สาธารณะ (สบน.) วงเงิน 3,000 ล้านบาท เพื่อใช้ลงทุนในโครงการซ่อมสร้างถนนทั่วประเทศ และโครงการพัฒนาแหล่งน้ำ โดยเป็นเงินกู้ก้อนแรกในวงเงินลงทุน 7.8 หมื่นล้านบาท
ภายใต้เงื่อนไขการกู้เงินครั้งนี้ มีระยะเวลาการกู้เงิน 2 ปี โดยกระทรวงการคลังจะทยอยเบิกเงินกู้ ตั้งแต่วันที่ 19 พ.ค.-19 พ.ย. 2558 มีอัตราดอกเบี้ยเท่ากับอัตราดอกเบี้ยอ้างอิง เท่ากับอัตราดอกเบี้ยอ้างอิง +0.45% ต่อปี ปรับอัตราดอกเบี้ยทุกงวด 6 เดือน
ด้านแหล่งข่าวจาก สบน. เปิดเผยก่อนหน้านี้ว่า ในสัปดาห์หน้า หน่วยงานต่างๆ จะเริ่มการเบิกจ่ายงบก้อนดังกล่าวได้ ซึ่งจะทำให้มีเงินหมุนเวียนเข้าสู่ระบบเศรษฐกิจอีกมาก
การกู้เงินดังกล่าวอยู่ภายใต้มาตรการกระตุ้นเศรษฐกิจระยะที่ 2 ประจำปีงบประมาณ พ.ศ. 2558 ครั้งที่ 1 ภายใต้กรอบวงเงิน 78,294.85 ล้านบาท ซึ่งที่ประชุมคณะรัฐมนตรี (ครม.) นำโดย พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) เป็นประธาน มีมติอนุมัติไปเมื่อ วันที่ 17 มี.ค.
ทั้งนี้ คาดว่ารัฐบาลจะสามารถเบิกจ่ายเงินได้ 3.29 หมื่นล้านบาท ในปีงบประมาณ 2558 นี้ ทยอยเบิกจ่ายได้อีก 3.97 หมื่นล้านบาท ในปีงบ 2559 และอีก 5,583 ล้านบาทในปีงบ 2560
ภาพประกอบข่าว